Κοινή θέση (ΕΚ) αριθ. 16/2000

που καθορίστηκε από το Συμβούλιο την 24η Ιανουαρίου 2000

για την έκδοση της απόφασης 2000/.../ΕΚ του Ευρωπαϊκού Κοινοβουλίου και του Συμβουλίου σχετικά με την εφαρμογή τεχνικών επιτόπιων δειγματοληπτικών ερευνών και τηλεπισκόπησης στις γεωργικές στατιστικές για την περίοδο 1999-2003

(2000/C 83/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής(1),

Αποφασίζοντας σύμφωνα με τη διαδικασία του άρθρου 251 της συνθήκης(2),

Εκτιμώντας τα ακόλουθα:

(1) Η απόφαση 94/753/ΕΚ του Συμβουλίου, της 14ης Νοεμβρίου 1994, για τη συνέχιση των εφαρμογών της τηλεπισκόπησης στις γεωργικές στατιστικές για την περίοδο 1994-1998(3) έπαυσε να ισχύει την 31η Δεκεμβρίου 1998.

(2) Η ανάγκη διάθεσης πληροφοριών σχετικά με τη χρήση της γης καθώς και την κατάσταση των καλλιεργειών αποτελεί ιδιαίτερα αισθητή ανάγκη στο πλαίσιο της νέας κοινής γεωργικής πολιτικής και ενόψει της διεύρυνσης, ιδίως για την ανάλυση των αλληλεπιδράσεων μεταξύ της γεωργίας, του περιβάλλοντος και της υπαίθρου.

(3) Είναι ανάγκη να προσαρμοστούν και να αναδιοργανωθούν οι λεπτομέρειες εφαρμογής των δράσεων οι οποίες αναλήφθηκαν στο πλαίσιο της απόφασης 94/753/ΕΚ σε συνάρτηση με την εμπειρία που αποκτήθηκε και τα αποτελέσματα που επιτεύχθηκαν.

(4) Είναι σκόπιμο να τεθεί σε εφαρμογή, σε συνεργασία με τα οικεία κράτη μέλη, ένα σύστημα επιτόπιων δειγματοληπτικών ερευνών για τη συλλογή των απαραίτητων πληροφοριών σχετικά με τη χρήση της γης και άλλες μεταβλητές οι οποίες παρουσιάζουν ενδιαφέρον.

(5) Το γεωργομετεωρολογικό σύστημα πρόβλεψης της απόδοσης και η παρακολούθηση της κατάστασης των καλλιεργειών έχουν φθάσει στο επιχειρησιακό στάδιο και θα πρέπει επομένως να διαχωριστούν από τις δράσεις που απαιτούν ακόμη έρευνα.

(6) Οι δραστηριότητες τηλεπισκόπησης που απαιτούν και άλλες προσπάθειες έρευνας και ανάπτυξης κατά τη διάρκεια της περιόδου 1999-2003 καλύπτονται από το πέμπτο πρόγραμμα-πλαίσιο έρευνας και ανάπτυξης(4).

(7) Είναι σκόπιμο να προβλεφθεί ήδη από τώρα η δυνατότητα ένταξης των μεθοδολογικών εξελίξεων που προκύπτουν από τις ανωτέρω προσπάθειες έρευνας και ανάπτυξης στο πλαίσιο των επιχειρησιακών δραστηριοτήτων που καλύπτονται από την παρούσα απόφαση.

(8) Είναι ανάγκη επίσης να προβλεφθεί η δυνατότητα να αναθέσει η Επιτροπή, υπό τον έλεγχό της, την εκτέλεση των εν λόγω δράσεων στις κοινοτικές και εθνικές υπηρεσίες οι οποίες είναι επιφορτισμένες με την κατάρτιση των γεωργικών στατιστικών ή στις υπηρεσίες οι οποίες έχουν αναγνωρισθεί από αυτές.

(9) Οι στατιστικές δράσεις, οι οποίες χρησιμοποιούν τις τεχνικές επιτόπιων δειγματοληπτικών ερευνών και τηλεπισκόπησης τηρούν την αρχή της επικουρικότητας, διότι τα κράτη μέλη και η Επιτροπή μοιράζονται την ευθύνη και την εκτέλεση των διαφόρων δράσεων, σύμφωνα με κριτήρια αποτελεσματικότητας και σκοπιμότητας.

(10) Οι δράσεις αυτές συμβάλλουν στη βελτίωση του κοινοτικού στατιστικού μηχανισμού, όσον αφορά τη χάραξη, τη διαχείριση και τον έλεγχο της κοινής γεωργικής πολιτικής.

(11) Η παρούσα απόφαση καθορίζει, για το σύνολο της διάρκειας του προγράμματος, δημοσιονομικό πλαίσιο το οποίο αποτελεί προνομιακή αναφορά κατά την έννοια του σημείου 1 δεύτερο εδάφιο της Δήλωσης του Ευρωπαϊκού Κοινοβουλίου, του Συμβουλίου και της Επιτροπής, της 6ης Μαρτίου 1995(5) για την αρμόδια για τον προϋπολογισμό αρχή στο πλαίσιο της ετήσιας διαδικασίας του προϋπολογισμού.

(12) Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6),

ΑΠΟΦΑΣΙΖΟΥΝ:

Άρθρο 1

1. Από 1ης Ιανουαρίου 1999 και για μια πενταετία, τίθεται σε εφαρμογή, σε κοινοτική κλίμακα, σχέδιο επιτόπιας δειγματοληπτικής έρευνας στον τομέα των γεωργικών στατιστικών. Εξάλλου, συνεχίζεται η εφαρμογή της τηλεπισκόπησης, ιδίως με την είσοδο του γεωργο-μετεωρολογικού συστήματος σε λειτουργική φάση.

2. Λαμβάνοντας υπόψη τα στοιχεία που έχουν ήδη συλλεγεί από τα κράτη μέλη, οι αναφερόμενες στην παράγραφο 1 δράσεις αποσκοπούν ειδικότερα, σε κοινοτική κλίμακα και, ει δυνατόν, σε ζώνες κοινοτικού ενδιαφέροντος:

- στη συλλογή των πληροφοριών που απαιτούνται για την εφαρμογή και την παρακολούθηση της κοινής γεωργικής πολιτικής καθώς και για την ανάλυση των αλληλεπιδράσεων μεταξύ της γεωργίας, του περιβάλλοντος και της υπαίθρου,

- στην παροχή εκτιμήσεων των εκτάσεων των κύριων καλλιεργειών,

- στην εξασφάλιση της παρακολούθησης της κατάστασης των καλλιεργειών έως τη συγκομιδή, ώστε να μπορούν να πραγματοποιούνται εγκαίρως εκτιμήσεις της απόδοσης και της παραγωγής.

3. Μετά από μία τριετία, που υπολογίζεται από 1ης Ιανουαρίου 1999, θα αποφασισθεί, με βάση την κτηθείσα πείρα και σύμφωνα με τη διαδικασία του άρθρου 5 παράγραφος 2, εάν οι δράσεις θα συνεχισθούν, θα τροποποιηθούν για τα εναπομένοντα δύο έτη ή θα τερματισθούν.

Άρθρο 2

Η Επιτροπή μεριμνά για την εκτέλεση των εν λόγω δράσεων, εντός των ορίων των διαθέσιμων πόρων.

Οι εθνικές υπηρεσίες που είναι αρμόδιες για την κατάρτιση των γεωργικών στατιστικών ή οι αναγνωρισμένες από αυτές υπηρεσίες μπορούν να συμμετέχουν, επί εθελοντικής βάσεως, στην εκτέλεση των δράσεων αυτών.

Η Επιτροπή υποβάλλει ετησίως στα κράτη μέλη, σύμφωνα με τη διαδικασία του άρθρου 5 παράγραφος 2, έκθεση σχετικά με τις λεπτομέρειες εκτέλεσης, τις χρησιμοποιηθείσες μεθόδους, την χρησιμοποίηση των πιστώσεων, την αξιολόγηση των επιτευχθέντων αποτελεσμάτων, καθώς και το πρόγραμμα εργασιών για το επόμενο έτος.

Άρθρο 3

Το δημοσιονομικό πλαίσιο για την εκτέλεση του παρόντος προγράμματος για την περίοδο 1999-2003, καθορίζεται σε 12,5 εκατομμύρια ευρώ.

Η αρμόδια επί του προϋπολογισμού αρχή εγκρίνει τις ετήσιες πιστώσεις εντός των ορίων των δημοσιονομικών προοπτικών.

Άρθρο 4

Τα απαιτούμενα μέτρα για την εφαρμογή της παρούσας απόφασης θεσπίζονται σύμφωνα με τη διαδικασία της διαχειριστικής επιτροπής, η οποία αναφέρεται στο άρθρο 5 παράγραφος 2.

Άρθρο 5

1. Η Επιτροπή επικουρείται από τη μόνιμη επιτροπή γεωργικών στατιστικών.

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, τηρουμένων των διατάξεων του άρθρου 8 της ιδίας απόφασης.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε τρεις μήνες.

Άρθρο 6

Το αργότερο στις 31 Ιουλίου 2003, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εκτέλεση των δράσεων αυτών και τη χρησιμοποίηση των διατεθέντων πόρων, η οποία συνοδεύεται, ενδεχομένως, από προτάσεις σχετικά με τη συνέχιση των εφαρμογών των τεχνικών επιτόπιων δειγματοληπτικών ερευνών και τηλεπισκόπησης στις γεωργικές στατιστικές.

Άρθρο 7

Η παρούσα απόφαση παράγει αποτελέσματα από την επόμενη ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 1999 μέχρι 31ης Δεκεμβρίου 2003.

...

Για το Ευρωπαϊκό Κοινοβούλιο

...

Η Πρόεδρος

Για το Συμβούλιο

...

Ο Πρόεδρος

(1) EE C 396, 19.12.1998, σ. 25.

(2) Γνώμη του Ευρωπαϊκού Κοινοβουλίου, της 13ης Ιανουαρίου 1999 (EE C 104 της 14.4.1999, σ. 43)· κοινή θέση του Συμβουλίου, της 24ης Ιανουαρίου 2000 και απόφαση του Ευρωπαϊκού Κοινοβουλίου, της ... (δεν έχει ακόμα δημοσιευθεί στην Επίσημη Εφημερίδα).

(3) EE L 299 της 22.11.1994, σ. 27.

(4) EE L 26 της 1.2.1999, σ. 1.

(5) EE C 102 της 4.4.1996, σ. 4.

(6) EE L 184 της 17.7.1999, σ. 23.

ΑΙΤΙΟΛΟΓΙΚΗ ΣΚΕΨΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 13 Νοεμβρίου 1998, η Επιτροπή υπέβαλε στο Συμβούλιο πρόταση απόφασης, βασισμένη στο πρώην άρθρο 43 της συνθήκης ΕΟΚ, σχετικά με την εφαρμογή τεχνικών επιτόπιων δειγματοληπτικών ερευνών και τηλεσκόπησης στις γεωργικές στατιστικές για την περίοδο 1999-2003.

2. Το Ευρωπαϊκό Κοινοβούλιο, του οποίου ζητήθηκε η γνώμη σύμφωνα με την προταθείσα από την Επιτροπή νομική βάση, ενέκρινε αυτή την πρόταση στις 13 Ιανουαρίου 1999, χωρίς να προτείνει καμία τροπολογία.

3. Εφόσον τέθηκε σε ισχύ η συνθήκη του Άμστερνταμ, το Συμβούλιο κρίνει ότι αυτή η πρόταση απόφασης βασίζεται στο εξής στη νομική βάση του νέου άρθρου 285 της συνθήκης ΕΕ. Αυτό το άρθρο ορίζει ότι το Συμβούλιο, αποφασίζοντας με διαδικασία συναπόφασης, θεσπίζει μέτρα για την εκπόνηση στατιστικών εφόσον τούτο απαιτείται για την εκτέλεση των δραστηριοτήτων της Κοινότητας.

4. Στις 16 Σεπτεμβρίου 1999, το Ευρωπαϊκό Κοινοβούλιο επιβεβαίωσε, σε πρώτη ανάγνωση στο πλαίσιο της διαδικασίας της συναπόφασης, το κείμενο που είχε ψηφίσει στις 13 Ιανουαρίου 1999 σχετικά με την εν λόγω πρόταση.

5. Κατά τη σύνοδό του στις 24 Ιανουαρίου 2000, το Συμβούλιο καθόρισε την κοινή θέση του σύμφωνα με το άρθρο 251 της συνθήκης ΕΚ.

II. ΣΤΟΧΟΙ

6. Αυτή η πρόταση απόφασης αποσκοπεί στην αναδιοργάνωση και τη συνέχιση, για την περίοδο 1999-2003, των δράσεων που χρησιμοποιούν τεχνικές επιτόπιων δειγματοληπτικών ερευνών και τηλεσκόπησης. Για την αναδιοργάνωση των δραστηριοτήτων ακολουθούνται τρεις κατευθύνσεις:

- δημιουργία, σε ευρωπαϊκή κλίμακα, ενός συστήματος επιτόπιων ερευνών (επιτόπιων δειγματοληπτικών ερευνών) όμοιων με τις έρευνες που ήδη πραγματοποιούνται στο πλαίσιο του σχεδίου MARS (έρευνες ανά σημεία ενός αντιπροσωπευτικού δείγματος),

- μετάβαση από την πειραματική στην επιχειρησιακή φάση όσον αφορά το γεωργομετεωρολογικό σύστημα,

- προσωρινή αναστολή των δραστηριοτήτων εκτίμησης των επιφανειών μέσω τηλεσκόπησης, δεδομένου ότι επί του παρόντος διεξάγονται ερευνητικές εργασίες για εναλλακτικές μεθόδους. Εντούτοις, θα μπορούσε να προβλεφθεί επανάληψη αυτής της δραστηριότητας χωρίς να προηγηθεί τροποποίηση της παρούσας πρότασης.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

7. Λαμβανομένου υπόψη του ανωτέρω στόχου, το Συμβούλιο ενέκρινε κατ' ουσίαν την πρόταση της Επιτροπής επιφέροντας ορισμένες τροποποιήσεις, οι κυριότερες των οποίων είναι οι εξής:

Δεύτερη αιτιολογική παράγραφος

8. Η διατύπωση τροποποιήθηκε ελαφρώς για να συμπεριληφθεί η ανάλυση των αλληλεπιδράσεων μεταξύ της γεωργίας, του περιβάλλοντος και της υπαίθρου.

Ενδέκατη και δωδέκατη αιτιολογική παράγραφος

9. Προστέθηκαν δύο νέες αιτιολογικές παράγραφοι: η ενδέκατη αναφέρεται στο δημοσιονομικό πλαίσιο για το σύνολο της διάρκειας του προγράμματος, ενώ η δωδέκατη υπενθυμίζει ότι τα απαιτούμενα μέτρα για την εφαρμογή του προγράμματος θεσπίζονται σύμφωνα με την απόφαση 1999/468/ΕΚ του Συμβουλίου, περί επιτροπολογίας.

Άρθρο 1

10. Έγιναν τροποποιήσεις προκειμένου να διευκολυνθεί η κατανόηση των τριών επιδιωκόμενων στόχων. Έτσι, προτιμήθηκε μια νέα διατύπωση που υποδιαιρεί την πρώτη παράγραφο του άρθρου σε τρεις χωριστές φράσεις, αναφέροντας κατά σειράν τα διάφορα στατιστικά μέσα που έχουν επιλεγεί (επιτόπια δειγματοληπτική έρευνα, τηλεσκόπηση και γεωργομετεωρολογικό σύστημα). Επίσης, το κείμενο προβλέπει ότι η Επιτροπή συνυπολογίζει τα στοιχεία που συλλέγονται σε εθνικό επίπεδο για την επίτευξη αυτών των στόχων, προκειμένου να αποφεύγεται η διπλή συλλογή στοιχείων σε κοινοτικό και εθνικό επίπεδο.

Όσον αφορά την τεχνική των επιτόπιων δειγματοληπτικών ερευνών, το κείμενο προβλέπει ότι θα τεθεί σε εφαρμογή ένα σχέδιο έρευνας σε ευρωπαϊκή κλίμακα για μια πενταετία. Αυτό το σχέδιο μπορεί να συνεχιστεί, να τροποποιηθεί ή να τερματιστεί μετά από μια τριετία.

Άρθρο 2

11. Η κυριότερη τροποποίηση προβλέπει ότι οι εθνικές υπηρεσίες που είναι αρμόδιες για την κατάρτιση των γεωργικών στατιστικών ή οι αναγνωρισμένες από αυτές υπηρεσίες μπορούν να συμμετέχουν, επί εθελοντικής βάσεως, στην εκτέλεση των δράσεών της. Επίσης, η Επιτροπή θα υποβάλλει ετησίως στα κράτη μέλη ένα πρόγραμμα εργασιών για το επόμενο έτος.

Άρθρο 3

12. Το νέο κείμενο καθορίζει το δημοσιονομικό πλαίσιο για την εκτέλεση του προγράμματος κατά την περίοδο 1999-2003.

Άρθρο 4 και νέο άρθρο 5

13. Όσον αφορά την επιλογή των μεθόδων της διαδικασίας για τη θέσπιση των εκτελεστικών μέτρων, το κείμενο της κοινής θέσης εμπνέεται από το κριτήριο του άρθρου 2 στοιχείο α) της απόφασης 1999/468/ΕΚ(1) σύμφωνα με την οποία τα μέτρα διαχείρισης, όπως εκείνα που αφορούν την κοινή γεωργική και αλιευτική πολιτική ή την εκτέλεση προγραμμάτων με ουσιαστικές δημοσιονομικές επιπτώσεις, πρέπει να εγκρίνονται με τη διαδικασία της διαχειριστικής επιτροπής.

IV. ΓΕΝΙΚΟ ΣΥΜΠΕΡΑΣΜΑ

14. Το Συμβούλιο ενέκρινε ως κοινή θέση την πρόταση της Επιτροπής, όπως εγκρίθηκε από το Ευρωπαϊκό Κοινοβούλιο, επιφέροντας τις προαναφερθείσες τροποποιήσεις, τις οποίες δέχτηκε η Επιτροπή.

(1) EE L 184 της 17.7.1999, σ. 23.